หลายฝ่ายลงมติ ไม่ยกเลิกทางม้าลายหน้าโรงพยาบาลสถาบันโรคไตภูมิราชนครินทร์
พลตำรวจเอก ดำรงศักดิ์ กิตติประภัสร์ รองผู้บัญชาการตำรวจแห่งชาติ ประชุมร่วมกับพลตำรวจโท โสภณ พิสุทธิวงษ์ รองผู้ว่าราชการกรุงเทพมหานคร และตัวแทนสภาวิศวกรรมสถานแห่งประเทศไทย กระทรวงคมนาคม เพื่อหารือแนวทางการป้องกันแก้ไขปัญหาอุบัติเหตุบริเวณทางม้าลาย พร้อมเปิดเผยว่า ที่ประชุมฯ มีมติปรับทางม้าลาย  บริเวณทางม้าลายหน้าโรงพยาบาลสถาบันโรคไตภูมิราชนครินทร์ จุดที่หมอกระต่ายถูกรถจักรยานยนต์บิ๊กไบค์ของตำรวจพุ่งชนเสียชีวิต โดยช่วงวันเสาร์อาทิตย์นี้ จะเริ่มทาสีแดงบนผิวจราจร ขยายทางม้าลายให้มีความกว้างเพิ่ม 1 เท่าจากปัจจุบัน เพื่อสังเกตเห็นได้ชัดในระยะไกล ติดตั้งสัญญาณไฟจราจรคนข้ามและติดตั้งกล้องเอไอตรวจจับการกระทำผิดกฎจราจร เนื่องจากบริเวณดังกล่าวทางโรงพยาบาลสถาบันโรคไตภูมิราชนครินทร์ ประสานไปยังกรุงเทพมหานคร ตั้งแต่ปี 2558  ขอให้กรุงเทพมหานคร ทำทางม้าลายคนข้าม เพื่อบริการผู้ป่วย จึงจะไม่มีการยกเลิกทางม้าลายดังกล่าว แต่ยอมรับลักษณะทางกายภาพเป็นจุดเสี่ยง เนื่องจากทางม้าลายอยู่ใกล้แยกไฟแดง ซึ่งเป็นช่วงที่รถกำลังทำความเร็วหลังผ่านไฟแดง นอกจากนี้ สั่งให้สำรวจทางม้าลาย ทั้งในเขตกรุงเทพมหานครและต่างจังหวัด เพื่อปรับปรุงแก้ไข ส่วนการแก้ปัญหาระยะยาวสำนักงานตำรวจแห่งชาติ จะหารือหน่วยงานที่เกี่ยวข้อง เพื่อกำหนดให้รถยนต์และรถจักรยานยนต์ ต้องชะลอความเร็ว ก่อนถึงทางม้าลายในระยะ 50 เมตร และใช้ความเร็วไม่เกิน40 กิโลเมตร/ชั่วโมง ซึ่งตำรวจแต่ละจังหวัด จะออกข้อบังคับเจ้าพนักงานจราจรบังคับใช้ต่อไปพลตำรวจโท โสภณ ระบุว่า จากการสำรวจทางม้าลาย ในพื้นที่กรุงเทพฯ มีทั้งสิ้น  3,280 จุด โดยมีจุดที่เป็นอันตรายที่ต้องแก้ไขเร่งด่วน 110 จุด ส่วนใหญ่อยู่ในเขตชุมชน  หน้าโรงเรียนโรงพยาบาล ขณะที่การแก้ปัญหาจะแบ่งเป็นการติดตั้งสัญญาณไฟกระพริบ  1,277 จุด ติดตั้งไฟสัญญาณกดปุ่มคนข้าม 226 จุด ทาพื้นทางม้าลายสีแดง 431 จุด  มั่นใจว่าจะช่วยลดอุบัติเหตุคนข้ามทางม้าลายได้นอกจากนี้ จะเร่งรณรงค์ให้ประชาชนปลอดภัยจากการข้ามทางม้าลาย รวมถึงผู้ขับขี่ชะลอ หรือหยุดรถ เมื่อเห็นคนข้าม โดยประชาชนสามารถมีส่วนร่วมถ่ายคลิปคนทำผิดกฎจราจร เพื่อชิงเงินรางวัลและเป็นเบาะแส เพื่อดำเนินคดีกับผู้ขับขี่กับผู้กระทำผิดกฎจราจร ตามโครงการอาสาตาจราจรได้ด้วย